Landbou moet gereed wees vir opofferings en aanpassings - Bladsy 2
Nuusflitse - April 2020 - Landbou moet gereed wees vir opofferings en aanpassings
Bladsy 2 van 12
Landbou is in die bevoorregte posisie om as 'n essensiële diens redelik normaal voort te gaan. Daar is egter uitdagings wat deurlopend aangespreek moet word. Francois Wilken, president van Vrystaat Landbou (VL), sê dat landbou nie fokus moet verloor rondom die gevare en impak wat die COVID-19 pandemie op die sektor kan hê nie. "Die einde is nog lank nie in sig nie. Landbou moet besef dat opofferings en aanpassings gemaak sal moet word, wat maande en selfs jare kan neem om te normaliseer", waarsku Wilken.
Hy meen dat die verslapping van die inperking meer fokus op die werksplek gaan plaas, hoofsaaklik met die die doel om te verseker dat regulasies nagekom word om die verspreiding van die virus te beperk.
Volgens Wilken was die doel van die inperking hoofsaaklik om betyds voor te berei en aksies in plek te kry om die impak van hoë virus infeksies te hanteer. Wilken noem dat landbou aan aksies sal deelneem wat verseker dat die risiko binne die werksplek so ver moontlik beperk word. "Dit is ons keuse om deel te neem (aan aksies) of self ons werkers van die nodige (PPE,ens.) te voorsien." Wilken noem dat landbouers moet seker maak dat hulle voorbereid is vir wat kom, met verwysing na die moontlike verspreiding van die virus.
"Op die ou einde moet elkeen sy eie verantwoordelikheid dra. VL se doel is om sy lede by te staan en so ver moontlik te bemagtig ."